বেআইনি নির্মাণে বিদ্যুৎ বা জলের সংযোগ দেওয়া যাবে না, কড়া নির্দেশ হাইকোর্টের

কলকাতা: কলকাতা হাইকোর্ট (Calcutta High Court) বেআইনি নির্মাণের বিরুদ্ধে আরও কঠোর অবস্থান নিল (Illegal Construction)। পূর্ব কলকাতা জলাজমি বুজিয়ে অবৈধ নির্মাণের অভিযোগে দায়ের হওয়া মামলার শুনানিতে বিচারপতি অমৃতা সিনহার নির্দেশ, নতুন কোনও বেআইনি নির্মাণে বিদ্যুৎ বা জলের সংযোগ দেওয়া যাবে না। জলাভূমি সংরক্ষণ আইন, ২০০৬ অনুযায়ী কর্তৃপক্ষ চাইলে এমন সব নির্মাণের বিরুদ্ধে কঠোর আইনানুগ পদক্ষেপ নিতে পারবে বলেও আদালত জানিয়ে দেয়।

শুনানিতে বিচারপতি আরও পরিষ্কার করেন, জলাভূমি এলাকার সংরক্ষিত জমির দাগ নম্বর প্রকাশ করতে হবে কর্তৃপক্ষকে। এই দাগ নম্বর এবং নিষিদ্ধ নির্মাণ এলাকার তথ্য পূর্ব কলকাতা জলাভূমি কর্তৃপক্ষের ওয়েবসাইটে আপলোড করার পাশাপাশি ইংরেজি ও আঞ্চলিক সংবাদপত্রেও প্রকাশ করতে হবে। উদ্দেশ্য, সাধারণ মানুষের কাছে স্পষ্ট বার্তা পৌঁছে দেওয়া যে কোনও জমিতে নির্মাণ নিষিদ্ধ।

আরও পড়ুন: ক্ষমতায় এসে বামফ্রন্টের জঞ্জাল পরিষ্কার করতে হয়েছে: মমতা বন্দ্যোপাধ্যায়

এছাড়া বেআইনি নির্মাণ রুখতে ইতিমধ্যেই কী পদক্ষেপ করা হয়েছে, তার বিস্তারিত রিপোর্ট হাই কোর্টে জমা দেওয়ার নির্দেশ দেওয়া হয়েছে। আগামী ২৩ ফেব্রুয়ারি মামলার পরবর্তী শুনানি নির্ধারিত, সেদিনই এই রিপোর্ট আদালতে পেশ করতে হবে বলে জানিয়েছে হাই কোর্ট।